कहा- भारत के डोसे को करता हूं मिस, पॉलिटिकल मुद्दे पर नहीं बोलूंगा
Pakistani Cricketer Wasim Akram Upcoming Movie Promotion; एक्स पाकिस्तानी क्रिकेटर वसीम अकरम इन दिनों फिल्मों में डेब्यू करने जा रहे हैं। फिल्म के प्रमोशन के सिलसिले में उन्होंने हाल ही में मीडिया से बातचीत की।
एक्स पाकिस्तानी क्रिकेटर वसीम अकरम इन दिनों फिल्मों में डेब्यू करने जा रहे हैं। फिल्म के प्रमोशन के सिलसिले में उन्होंने हाल ही में मीडिया से बातचीत की। इस दौरान उनसे जावेद अख्तर के पाकिस्तान को लेकर दिए हालिया बयान के बारे में सवाल किया गया।
वसीम ने कहा कि वो यहां किसी पॉलिटिकल मुद्दे पर बात करने नहीं आए हैं। उन्हें बस अपनी फिल्म के बारे में बात करनी है। वसीम ने कहा कि वो इंडियन डोसे को काफी मिस करते हैं क्योंकि पाकिस्तान में डोसा नहीं मिलता है।
राजनीतिक मुद्दे पर कमेंट नहीं करूंगा- वसीम
लगभग दो दशक तक क्रिकेट की दुनिया में अपनी बॉलिंग से आतंक मचाने वाले वसीम अकरम अब सिनेमाई दुनिया में कूद गए हैं। वो पाकिस्तानी फिल्म 'मनी बैक गारंटी' में नजर आने वाले हैं। इस फिल्म में उनके साथ फवाद खान भी नजर आएंगे।
अब हिंदुस्तान टाइम्स को दिए एक इंटरव्यू में वसीम से जावेद अख्तर के लाहौर वाले बयान पर सवाल किया गया। जवाब में उन्होंने कहा, 'मैं अगर किसी दूसरे देश में होता और वहां मुझसे ये सवाल किया जाता तो इसका जवाब देने की कोशिश करता। अभी मैं किसी राजनीतिक मुद्दे पर कमेंट नहीं करूंगा।'
'7-8 महीने इंडिया में ही रहता था'
वसीम अकरम ने इस इंटरव्यू में कहा है कि वो इंडिया को काफी ज्यादा मिस करते हैं। उन्होंने कहा, 'एक वक्त था जब मैं साल के 7-8 महीने वहीं रहता था। मुझे अपने दोस्त और वहां का खाना काफी याद आता है। स्पेशली वहां का डोसा, जो यहां नहीं मिलता है। मैं पिछले कई सालों से मुंबई की वो हलचल मिस कर रहा हूं। उम्मीद है कि हम वहां फिर से जरूर जाएंगे।'
भारत से नहीं खेले फिर भी मिलता है जबरदस्त प्यार
वसीम की फिल्म में उनकी वाइफ शनाइरा अकरम भी नजर आएंगी। उन्होंने भी इंडिया से जुड़ी यादों को शेयर किया। शनाइरा ने कहा, 'मैं इंडिया को काफी ज्यादा मिस करती हूं। शादी होने के चार साल तक हम इंडिया में ही रहे थे। जितना समय हमने ऑस्ट्रेलिया में नहीं बिताया उससे ज्यादा वक्त हमने इंडिया में बिताया है।
वहां जिस तरह से लोग इन्हें (वसीम) को याद करते हैं, मुझे काफी अच्छा लगता है। इन्होंने भले ही इंडिया के लिए न खेला हो लेकिन वहां के लोग इन्हें वसीम भाई कह कर संबोधित करते हैं। मैं अपने बच्चों को उनके दादा जी के जन्मस्थान (अमृतसर) ले जाना पसंद करूंगी।'
सुष्मिता सेन से जुड़ चुका है नाम
एक वक्त पर वसीम अकरम का नाम सुष्मिता सेन के साथ काफी जुड़ा था। 2013 के समय मीडिया में ऐसी खबरें थीं कि दोनों शादी करने वाले हैं। हालांकि सुष्मिता और वसीम दोनों ने कभी इस बात की पुष्टि नहीं की। 
जावेद अख्तर के किस स्टेटमेंट से बचते नजर आए अकरम?
जावेद अख्तर 17 फरवरी 2023 को फैज फेस्टिवल में गेस्ट के तौर पर पाकिस्तान पहुंचे थे। वहां उन्होंने खुले मंच से 26/11 हमले के लिए पाकिस्तान को दोषी ठहरा दिया था।
जावेद अख्तर ने तब कहा, 'हम तो बंबई के लोग हैं, हमने देखा हमारे शहर पर कैसे हमला हुआ था। वो लोग (आतंकी) नॉर्वे से तो नहीं आए थे, ना इजिप्ट से आए थे। वो लोग अभी भी आपके मुल्क में घूम रहे हैं। तो ये शिकायत अगर हर हिंदुस्तानी के दिल में है तो, आपको बुरा नहीं मानना चाहिए।'
